12. ข้อมูลอื่นที่เกี่ยวข้อง

12.1 ภาวะเศรษฐกิจไทยปี 2555 และแนวโน้มปี 2556

เศรษฐกิจไทยปี 2555

แม้ว่าจะเผชิญกับภาวะแวดล้อมทางเศรษฐกิจโลกที่ไม่เอื้ออำนวยและความไม่แน่นอนของสถานการณ์ทางการเมืองในประเทศ
แต่เศรษฐกิจไทยในปี 2555
ก็สามารถฟื้นตัวขึ้นหลังจากประสบเหตุการณ์อุทกภัยครั้งรุนแรงที่สุดในรอบหลายสิบปีที่เกิดขึ้นในช่วงไตรมาสสุดท้ายของปี
2554 โดยในส่วนของสภาพแวดล้อมภายนอก
ประเทศเศรษฐกิจหลักของโลกขยายตัวในอัตราที่ต่ำกว่าศักยภาพ
ซึ่งการที่เศรษฐกิจหลักของโลกขยายตัวต่ำส่งผลให้มูลค่าการส่งออกของไทยในรูปดอลลาร์สหรัฐหดตัวร้อยละ
1.0 ในช่วง 9 เดือนแรกปี 2555 สำหรับปัจจัยภายในประเทศ
แม้ว่าจะเกิดเหตุการณ์ทางการเมืองขึ้นประปรายในปี 2555 แต่ก็ไม่มีเหตุการณ์รุนแรงเกิดขึ้น ดังนั้น
ความเชื่อมั่นของผู้บริโภคและภาคธุรกิจจึงพลิกฟื้นขึ้น
จากมาตรการกระตุ้นเศรษฐกิจของภาครัฐและการใช้จ่ายในการบูรณะฟื้นฟูและซ่อมแซมความเสียหายจากภาวะน้ำท่วมในปลายปี
2554 ส่งผลให้ทั้งการบริโภคและการลงทุนภาคเอกชนฟื้นตัว
โดยการอุปโภคบริโภคและการลงทุนภาคเอกชนในช่วง 3 ไตรมาสแรกปี 2555 ขยายตัวร้อยละ
4.7 และร้อยละ 12.4 ตามลำดับ
ในขณะที่การอุปโภคบริโภคและการลงทุนภาครัฐในช่วงเดียวกันขยายตัวร้อยละ 5.7 และร้อยละ
3.3 ตามลำดับ โดยในช่วง 3 ไตรมาสแรกปี 2555 เศรษฐกิจไทยขยายตัวร้อยละ 2.6
อย่างไรก็ดี จากผลของฐานในการเปรียบเทียบที่ต่ำ (ไตรมาสสุดท้ายของปี 2554
เศรษฐกิจไทยหดตัวร้อยละ 8.9) รวมทั้งการขยายตัวต่อเนื่องของการใช้จ่ายภาคเอกชน
จึงคาดการณ์ว่าเศรษฐกิจไทยปี 2555 จะขยายตัวในอัตราประมาณร้อยละ 5.5

สำหรับอัตราเงินเฟ้อและการแข็งค่าขึ้นของเงินบาทซึ่งเป็นปัจจัยกำหนดทิศทางตลาดการเงินในปี
2555 นั้น จากราคาน้ำมันที่อยู่ในระดับสูง มาตรการกำหนดค่าจ้างขั้นต่ำ
การพลิกฟื้นของอุปสงค์ภายในประเทศ ส่งผลให้อัตราเงินเฟ้ออยู่ในระดับค่อนข้างสูงที่ร้อยละ 3.0
อย่างไรก็ดี แม้ว่าอัตราเงินเฟ้อจะอยู่ในระดับค่อนข้างสูง
แต่คณะกรรมการนโยบายการเงินก็มีมติปรับลดอัตราดอกเบี้ยนโยบายลงร้อยละ 0.25
ในการประชุมเมื่อเดือนตุลาคม 2555 เพื่อเป็นการสนับสนุนอุปสงค์ภาคเอกชนในประเทศให้ขยายตัว
ขณะเดียวกัน ค่าเงินบาทยังคงแข็งค่าขึ้นอย่างต่อเนื่องตลอดปี 2555
จากอัตราดอกเบี้ยในตลาดโลกที่อยู่ในระดับต่ำสุดเป็นประวัติการณ์และการประกาศใช้มาตรการผ่อนคลายเชิงปริมาณของกลุ่มประเทศเศรษฐกิจหลัก
อันได้แก่ สหรัฐอเมริกา สหภาพยุโรป และญี่ปุ่น
ซึ่งจากปัจจัยเหล่านี้ส่งผลให้มีเงินทุนไหลเข้ามายังประเทศต่างๆมากขึ้นรวมทั้งประเทศไทย ทั้งนี้
จากสภาวะกดดันดังกล่าว ส่งผลให้เงินบาทแข็งค่าขึ้นตลอดปีจากระดับ 31.51
บาท/ดอลลาร์สหรัฐในช่วงต้นเดือนมกราคม สู่ระดับ 30.60 บาทต่อดอลลาร์สหรัฐในเดือนธันวาคม

แนวโน้มเศรษฐกิจไทยปี 2556

สภาวะแวดล้อมทางเศรษฐกิจในปี 2556 จะมีลักษณะของการผสมผสาน กล่าวคือ
สถานการณ์ภายนอกประเทศได้ปรับตัวดีขึ้นอย่างมีนัยสำคัญนับตั้งแต่ช่วงครึ่งหลังของปี 2555
โดยในส่วนของสหภาพยุโรปนั้น ได้ออกมาตรการสำคัญซึ่งทำให้ปัญหาหนี้สาธารณะบรรเทาลง
ขณะที่ประธานาธิบดีสหรัฐอเมริกาสามารถหาข้อยุติเกี่ยวกับการปรับลดงบประมาณรายจ่ายและเพิ่มรายได้
และหลีกเลี่ยงสภาวะที่เรียกว่าหน้าผาทางการคลัง (Fiscal Cliff)
ซึ่งอาจส่งผลให้สหรัฐอเมริกาเข้าสู่เศรษฐกิจถดถอยได้
สำหรับเศรษฐกิจจีนก็ปรับตัวดีขึ้นจากการดำเนินมาตรการหลายประการของรัฐบาล และท้ายที่สุด
การเลือกตั้งทั่วไปของประเทศญี่ปุ่นก็ได้ลดความไม่แน่นอนทางการเมืองลง
โดยรัฐบาลญี่ปุ่นได้มุ่งสู่เป้าหมายการเจริญเติบโตทางเศรษฐกิจและกำหนดนโยบายค่าเงินอ่อน
แม้ว่ารัฐบาลของกลุ่มประเทศเศรษฐกิจหลักได้พยายามออกมาตรการต่างๆเพื่อหยุดยั้งปัญหาที่รุนแรง
แต่ก็คาดว่าประเทศเศรษฐกิจหลักของโลก ได้แก่ สหรัฐอเมริกา จีน และญี่ปุ่น
จะยังคงมีแนวโน้มขยายตัวในอัตราที่ต่ำกว่าในช่วงที่ผ่านมา
ขณะที่เศรษฐกิจยุโรปจะตกอยู่ในภาวะถดถอยเล็กน้อยในปี 2556 ดังนั้น คาดว่าการส่งออกของไทย
(ในรูปดอลลาร์สหรัฐ) จะขยายตัวได้เพียงร้อยละ 7

สำหรับสถานการณ์ในประเทศ แม้ว่าความตึงเครียดทางการเมืองยังมีแนวโน้มยืดเยื้อ
(เนื่องจากมีการเสนอแก้ไขรัฐธรรมนูญโดยรัฐบาล)
แต่คาดว่าจะมีการหาข้อยุติในแนวทางสันติวิธีคล้ายคลึงกับปี 2555 อย่างไรก็ตาม
เนื่องจากมาตรการกระตุ้นเศรษฐกิจที่สำคัญได้สิ้นสุดลง อาทิ มาตรการรถคันแรก
และการเลื่อนการลงทุนในโครงสร้างพื้นฐาน จึงคาดว่าอุปสงค์ในประเทศจะขยายตัวในอัตราต่ำ
อย่างไรก็ดี
การส่งออกและอุปสงค์ภายในประเทศยังคงเป็นปัจจัยหลักในการขับเคลื่อนเศรษฐกิจให้เติบโตที่ประมาณร้อยละ
4.7 ในปี 2556 ซึ่งใกล้เคียงกับปีก่อน
ในขณะที่ราคาน้ำมันดิบในตลาดโลกจะยังคงอยู่ในระดับสูงและมาตรการกำหนดค่าแรงขั้นต่ำ 300
บาท คาดว่าอัตราเงินเฟ้อจะอยู่ในระดับร้อยละ 3.0 เช่นเดียวกับปีก่อน
แต่เงินทุนไหลเข้าจะยังเป็นปัจจัยกดดันทิศทางค่าเงินบาท คาดว่า ค่าเงินบาทจะอยู่ในระดับประมาณ
30.50 บาทต่อดอลลาร์สหรัฐในปี 2556

บทบาทสำคัญของอาเซียนต่อการค้าโลก

ภูมิภาคเอเชียตะวันออกเฉียงใต้มีบทบาทเป็นจุดเชื่อมต่อทวีปเอเชียกับการค้าโลกมานานร่วมพันปี
อีกทั้งยังเป็นช่องทางการแลกเปลี่ยนสินค้าและภูมิความคิดระหว่างประเทศจีนกับประเทศอินเดียมาช้านาน
โดยบทบาทดังกล่าวของภูมิภาคนี้ได้ทวีความสำคัญมากยิ่งขึ้นในปัจจุบันที่เศรษฐกิจโลกกำลังเปลี่ยนผ่านมาให้ความสำคัญกับทวืปเอเชียมากขึ้นโดยกิจกรรมทางเศรษฐกิจของประเทศในอาเซียนต่างหลั่งไหลมาบรรจบกัน

ศักยภาพของอาเซียน

อาเซียนมีประชากรราว 600 ล้านคนและมีขนาดเศรษฐกิจตาม GDP ใหญ่เป็นอันดับ 9
ของโลกหรือเท่ากับ 2 ล้านล้านดอลลาร์สหรัฐ
ซึ่งนับเป็นปัจจัยสำคัญที่หนุนให้ภูมิภาคนี้มีความพร้อมสำหรับการเติบโตอย่างยั่งยืนในระยะต่อจากนี้ไป
ประชากรที่อยู่ในวัยทำงานมีจำนวนร้อยละ 65 ของประชากรทั้งหมด โดยมีอายุเฉลี่ย 27 ปี

อาเซียนเป็นทำเลการลงทุนที่นับวันจะได้รับความนิยมเพิ่มสูงขึ้น
จากการที่ประเทศจีนมีต้นทุนแรงงานเพิ่มขึ้นและประเทศในกลุ่มเอเชียตอนเหนือมีปัญหาด้านความมั่นคง
ในขณะที่อินเดียก็ประสบกับภาวะเศรษฐกิจชะลอตัวอย่างต่อเนื่อง
ทำให้อาเซียนมีศักยภาพในการแข่งขันเพิ่มขึ้นโดยเป็นทางเลือกฐานการผลิตใหม่หรือฐานการผลิตเสริม
ซึ่งเมื่อได้มีการขจัดอุปสรรคทางการค้าระหว่างประเทศสมาชิกออกไปแล้ว
อาเซียนจะสามารถตอบสนองความต้องการในฐานะเป็นตลาดและฐานการผลิตหนึ่งเดียวได้มากยิ่งขึ้น

ในปี 2554 การลงทุนโดยตรงจากต่างประเทศ (Foreign Direct Investment - FDI)
ในภูมิภาคเอเชียตะวันออกเฉียงใต้ มีมูลค่า 117 พันล้านดอลลาร์สหรัฐ เพิ่มขึ้นร้อยละ 26
ซึ่งสูงกว่าอัตราการเติบโตของการลงทุนโดยตรงจากต่างประเทศในภูมิภาคเอเชียตะวันออก (มูลค่า
219 พันล้านดอลลาร์สหรัฐ) โดยกว่าร้อยละ 40 ของมูลค่าดังกล่าวเป็นการลงทุนในประเทศจีน
(มูลค่า 124 พันล้านดอลลาร์สหรัฐ)

อาเซียนอาจถือเป็นภูมิภาคที่มีความหลากหลายมากที่สุดในโลก ทั้งในเชิงวัฒนธรรม รายได้
โครงสร้างทางเศรษฐกิจ และระดับของการพัฒนา
ทำให้นักลงทุนมีทางเลือกมากมายในประเทศต่างๆที่มีความเชื่อมโยงถึงกันทั่วภูมิภาค
จัดเป็นแหล่งบริการและทรัพยากรจากตลาดการเงินและสถาบันการเงินที่มีการกำกับดูแลอย่างเข้มงวดและมีฐานเงินทุนแข็งแกร่งที่สุดของโลกแห่งหนึ่ง
โดยสถาบันการเงินในภูมิภาคอาเซียนมีอัตราส่วนหนี้สินต่ำกว่าสถาบันการเงินในประเทศทางตะวันตก

ประชาคมเศรษฐกิจอาเซียน (AEC) และเขตการค้าเสรีอาเซียน (FTAs)

อาเซียนจะพบกับจุดเปลี่ยนสำคัญเมื่อมีการก่อตั้งประชาคมเศรษฐกิจอาเซียน (ASEAN Economic
Community - AEC) ในปี 2558 ซึ่งจะทำให้เกิดการเคลื่อนย้ายสินค้า บริการ การลงทุน
แรงงานและเงินทุนได้อย่างเสรีในภูมิภาคนี้ AEC
เป็นการรวมตัวกันอย่างเป็นทางการของประเทศสมาชิกอาเซียนทั้งสิบประเทศเพื่อเป็นกลุ่มเศรษฐกิจหนึ่งในสามตลาดเกิดใหม่ที่ใหญ่ที่สุดของเอเซียควบคู่ไปกับประเทศอินเดียและประเทศจีน
AEC จะมีประชากรรวม 660 ล้านคนและมีขนาด GDP เท่ากับ 3.13 ล้านล้านดอลลาร์สหรัฐ
ซึ่งจะใหญ่เป็นอันดับ 5 ของโลกรองจากสหรัฐอเมริกา สหภาพยุโรป จีน และญี่ปุ่น
จากการประมาณการ ภายหลังการก่อตั้ง AEC แล้วเสร็จเต็มรูปแบบ
รายได้จริงของอาเซียนจะเพิ่มขึ้นจำนวน 69.40 พันล้านดอลลาร์สหรัฐ หรือคิดเป็นร้อยละ 5.3
ทั้งนี้ การขจัดมาตรการทางการค้าที่มิใช่ภาษีคิดเป็นผลประโยชน์ต่อภูมิภาคเทียบเท่าจำนวน 27.90
พันล้านดอลลาร์สหรัฐ

ปัจจุบันอาเซียนประสบความสำเร็จในการลงนามในสัญญาการค้าเสรีกับประเทศคู่ค้าสำคัญๆ เช่น จีน
อินเดียและเกาหลี ทั้งนี้ เขตการค้าเสรีระหว่างจีนและอาเซียน ซึ่งมีผลบังคับใช้มาตั้งแต่ปี 2553
นับเป็นเขตการค้าเสรีที่ใหญ่ที่สุดในโลกในเชิงจำนวนประชากรและเชิงมูลค่าทางการค้าซึ่งมีขนาดใหญ่เป็นอันดับ
3 ทั้งนี้ จีนเป็นประเทศคู่ค้าที่ใหญ่ที่สุดของอาเซียนมาแต่เดิม
โดยมีอัตราการเติบโตของการค้าระหว่างกันที่ร้อยละ 20 ต่อปีและคาดว่าภายในปี 2558
มูลค่าการค้าดังกล่าวจะเท่ากับ 500 พันล้านดอลลาร์สหรัฐต่อปี

ในปี 2556 นี้ อาเซียนจะเริ่มการเจรจาเพื่อก่อตั้งหุ้นส่วนเศรษฐกิจเบ็ดเสร็จระดับภูมิภาค
(Regional Comprehensive Economic Partnership) กับประเทศจีน ญี่ปุ่น
เกาหลีและออสเตรเลีย อินเดีย และนิวซีแลนด์ ซึ่งจะเป็นตลาดร่วมที่ครอบคลุมประชากรทั้งหมด 3
พันล้านคน มี GDP รวมเท่ากับ 17 พันล้านดอลลาร์สหรัฐ หรือเทียบเท่าร้อยละ 40 ของการค้าโลก
อันจะก่อให้เกิดโอกาสทางธุรกิจอย่างมากมายทั้งในและรอบๆอาเซียน

เครือข่ายซีไอเอ็มบี (Network CIMB)

ซีไอเอ็มบี เป็นผู้ริเริ่มแนวคิดการทำธุรกิจโดยเปรียบอาเซียนคือบ้านหลังหนึ่ง (ASEAN Home)
และผู้คนในประเทศต่างๆคือประชาชนชาวอาเซียน จากจุดเริ่มต้นเล็กๆนี้
ธนาคารได้เติบโตขึ้นจนเป็นองค์กรที่มีการดำเนินธุรกิจอยู่ในทุกประเทศเศรษฐกิจสำคัญของอาเซียน
และศูนย์กลางทางการเงินใหญ่ในเขตเอเชียแปซิฟิก ในปี 2555 ซีไอเอ็มบี มีเครือข่ายสาขากว่า
1,200 แห่ง และจุดบริการเอทีเอ็มกว่า 5,100 ตู้ใน 18 ประเทศ ( 9 ประเทศใน 10
ประเทศอาเซียน)

ซีไอเอ็มบี
มีศักยภาพในการเติบโตจากการมีเครือข่ายที่สามารถครอบคลุมและตอบสนองความหลากหลายในภูมิภาค
โดยสามารถสื่อสารด้วยภาษาของชาวอาเซียนด้วยกัน
รวมทั้งสามารถเข้าถึงความซับซ้อนทางวัฒนธรรม
การเมืองและเศรษฐกิจของภูมิภาคนี้ซึ่งสำหรับผู้อื่นอาจถือเป็นเรื่องน่าหวาดหวั่น

ซีไอเอ็มบี
มุ่งหวังที่จะเป็นผู้นำในการให้บริการธุรกรรมและการเคลื่อนย้ายทางการเงินที่สามารถเชื่อมโยงทั้งภายในภูมิภาคและภายในเอเชียในเชิงลึกได้มากยิ่งขึ้น
โดยกำหนดกลยุทธ์ที่จะตอบสนองการค้าและการลงทุนในส่วนที่คาดว่าจะเพิ่มขึ้นระหว่างประเทศต่างๆทั่วอาเซียนและเอเชียแปซิฟิก
อันเป็นผลจากการที่กระแสเศรษฐกิจโลกได้หันมามุ่งสู่ซีกโลกตะวันออกมากขึ้น
โดยซีไอเอ็มบียืนอยู่แถวหน้าของเอเชียยุคใหม่ที่กำลังก่อตัวขึ้นภายในและรอบๆภูมิภาคอาเซียน

ในการตอบสนองต่อผู้มีส่วนได้เสียทุกฝ่าย
ซีไอเอ็มบีได้สร้างเครือข่ายแห่งองค์ความรู้และความเชื่อมั่นในอาเซียนและเอเชียแปซิฟิกได้อย่างยากจะหาใครเทียบเคียงได้
โดยมีเครือข่ายบุคลากรที่ทุ่มเททำงานรวมทั้งสิ้น 40,000 คน
ทุกคนทำงานโดยเชื่อมโยงถึงกันเพื่อให้บริการแก่ลูกค้าทุกรายด้วยความมุ่งมั่นและความสามารถที่ผสานกันทั่วเครือข่าย
เพราะ ซีไอเอ็มบี คือ ASEAN For You

12.2 กิจกรรมและการดำเนินงานด้านภาพลักษณ์ที่สำคัญในรอบปี

เชื่อมพลังและความหลากหลายของ ASEAN เพื่อคุณ

ปี 2555 นับเป็นปีที่ธนาคารซีไอเอ็มบี ไทย
ดำเนินงานอย่างเข้มข้นมากขึ้นในการตอกย้ำจุดแข็งของธนาคาร เพื่อก้าวสู่ ธนาคารชั้นนำระดับ
ASEAN ด้วยกิจกรรมและกลยุทธ์การสื่อสารแบบผสมผสานครบทุกมิติทั้งภายในและภายนอกองค์กร
ตั้งแต่การโฆษณาภาพลักษณ์ จนถึงการประชาสัมพันธ์ผ่านสื่อต่าง ๆ
โดยปีนี้ธนาคารได้ออกภาพยนตร์โฆษณา ภายใต้แนวคิด “Trust – ความเชื่อใจที่มีให้กัน”
มุ่งสร้างความมั่นคงจากการเป็นธนาคารสมาชิกของ CIMB Group
รวมถึงนวัตกรรมและการเติบโตอย่างต่อเนื่องของธนาคาร
อันเป็นที่มาของความเชื่อใจของลูกค้าที่มีให้กับธนาคาร
อีกทั้งยังเป็นการสร้างความมั่นใจให้กับลูกค้าเพื่อตอบรับกับพระราชบัญญัติคุ้มครองเงินฝากอีกด้วย

ธนาคารยังได้รุกการประชาสัมพันธ์สู่สื่อโทรทัศน์เพื่อสร้าง Mass Awareness มากขึ้น ด้วยกลยุทธ์
Media Co-creation โดยเฉพาะอย่างยิ่งการเป็นพันธมิตรร่วมกับรายการจอโลกเศรษฐกิจ
สถานีโทรทัศน์ไทยทีวีสีช่อง 3
เพื่อเผยแพร่วิสัยทัศน์และการเตรียมความพร้อมของประเทศต่างๆในอาเซียนต่อการเข้าสู่การเป็นประชาคมเศรษฐกิจอาเซียน
(AEC)
ขณะเดียวกันยังเป็นโอกาสในการประชาสัมพันธ์จุดเด่นของความเป็นธนาคารอาเซียนที่มีเครือข่ายครอบคลุมทั้ง
10 ประเทศ นอกจากนี้ ยังสานต่อความร่วมมือในรูปแบบการจัดกิจกรรมและสัมมนาเรื่อง AEC
สู่ภูมิภาคต่างๆ ของประเทศที่มีชายแดนติดกับประเทศเพื่อนบ้านอย่างเต็มรูปแบบตลอดทั้งปี

นอกจากภาพลักษณ์องค์กร ธนาคารยังมีแคมเปญการสื่อสารผลิตภัณฑ์และกิจกรรมต่างๆตลอดปี 2555
เพื่อส่งเสริมการดำเนินธุรกิจ ไม่ว่าจะเป็นการขยายเครือข่ายบริการ Regional ATM Link
ในประเทศกัมพูชา บริการโอนเงิน SpeedSend และแคมเปญโฆษณา CIMB Preferred
ซึ่งเป็นบริการระดับภูมิภาคของธนาคารในกลุ่มซีไอเอ็มบี
ตลอดจนบริการการชำระค่าสินค้าและบริการ (Bill Payment) ฯลฯ
ผ่านการใช้กลยุทธ์การสื่อสารแบบบูรณาการ (Integrated Marketing Communications -
IMC) อย่างมีประสิทธิภาพ

ในปี 2555 ธนาคารได้เข้าร่วมในงานมหกรรมการเงิน (Money Expo)
ซึ่งจัดโดยวารสารการเงินธนาคารอย่างต่อเนื่อง รวม 4 ครั้งในปีที่ผ่านมา ได้แก่ กรุงเทพฯ
นครราชสีมา เชียงใหม่ หาดใหญ่ โดยทำการออกบูธพร้อมผลิตภัณฑ์และแคมเปญภายใต้แนวคิด
“Passport to ASEAN”
เพื่อสะท้อนศักยภาพของความเป็นธนาคารเครือข่ายที่สามารถเชื่อมโยงผลิตภัณฑ์และบริการทางการเงินให้แก่ลูกค้าได้ทั่วทั้งภูมิภาค
ทั้งนี้ ยังถือเป็นครั้งแรกที่ธนาคารได้คัดเลือกพนักงาน CIMB Crews
เพื่อทำหน้าที่ในการนำเสนอบริการและผลิตภัณฑ์ภายในงานอีกด้วย

ในส่วนของกิจกรรมอื่นสำหรับลูกค้ากลุ่มต่างๆของธนาคาร เช่น Dinner Talk เรื่อง
“แนวโน้มเศรษฐกิจในปี 2555” โดยได้รับเกียรติจากคุณกิตติรัตน์ ณ ระนอง
รัฐมนตรีว่าการกระทรวงการคลัง เป็นองค์ปาฐก การจัดสัมมนา CIMB ASEAN Forum ในหัวข้อ
“AEC Roadmap” โดย ดร. ณรงค์ชัย อัครเศรณี ประธานกรรมการบริษัทหลักทรัพย์จัดการกองทุน
เอ็มเอฟซี จำกัด (มหาชน) อดีตรัฐมนตรีว่าการกระทรวงพาณิชย์ อดีตสมาชิกวุฒิสภา
และนักเศรษฐศาสตร์ผู้ทรงคุณวุฒิด้านการพัฒนาเศรษฐกิจ ให้เกียรติเป็นองค์ปาฐก
ร่วมด้วยการเสวนาโดยผู้บริหารระดับสูงจากภาคธุรกิจเอกชนและบริษัทที่ปรึกษาด้านกฎหมายและภาษี
กิจกรรม SME Rally
เพื่อกระชับความสัมพันธ์และเป็นโอกาสในการแลกเปลี่ยนความคิดเห็นร่วมกับลูกค้า SME งานสัมมนา
Doing Business in Thailand ให้แก่ 50
บริษัทชั้นนำภาคเอกชนที่มีความสนใจเข้าลงทุนในประเทศอาเซียน
ตลอดจนกิจกรรมสัมมนาสำหรับลูกค้า CIMB Preferred ในหัวข้อ “Investment Challenges
& The Way Forward” และ “Tax & Investment Outlook 2013” เป็นต้น

นอกจากนี้ ทางกลุ่มซีไอเอ็มบียังคงทำการเสริมทัพการสื่อสารในระดับภูมิภาค (Regional
Campaign) ด้วยแคมเปญ ASEAN FOR YOU ตอกย้ำศักยภาพการให้บริการในระดับ ASEAN
ทั้งบริการ ATM, CIMB Clicks หรือแม้กระทั่งการมีสมาชิก Facebook Fanpage กว่า 1
ล้านคนทั่วภูมิภาค ตลอดจนการจัดกิจกรรมระดับภูมิภาคอื่นๆอย่างต่อเนื่อง เช่น รายการกอล์ฟ CIMB
Classic โครงการ CIMB Regional Scholarship, CIMB ASEAB Youth Stock
Challenge เป็นต้น โดยมีการวางสื่อประชาสัมพันธ์ในแต่ละประเทศอย่างครอบคลุม
ถือเป็นอีกหนึ่งกลยุทธ์การสร้างแบรนด์ และมุ่งมั่นในการวางจุดยืนการเป็น ธนาคารระดับ ASEAN
ตามสโลแกน ASEAN FOR YOU

12.3 ความรับผิดชอบต่อสังคม

โครงการและกิจกรรมด้าน CSR ในปี 2555

นับเป็นปีที่ธนาคารมีโครงการและกิจกรรมด้านความรับผิดชอบต่อสังคม (Corporate Social
Responsibility – CSR) อย่างต่อเนื่องมากกว่า 20 โครงการ
ครอบคลุมทั้งทางด้านสิ่งแวดล้อม การศึกษา ศาสนา และการพัฒนาชุมชนและสังคม
โดยเฉพาะในด้านการศึกษา ธนาคารได้ร่วมกับมูลนิธิซีไอเอ็มบี (CIMB Foundation)
และพันธมิตร
ดำเนินโครงการศูนย์การเรียนรู้คอมพิวเตอร์และอินเตอร์เน็ตให้แก่โรงเรียนในภูมิภาคต่าง ๆ ถึง 6
โรงเรียน

-   “บุญต้นกล้า ปลูกป่าชายเลน” โครงการฟื้นฟูป่าชายเลน ณ ศูนย์ศึกษาธรรมชาติกองทัพบกบางปู

ฟื้นฟูป่าชายเลนเพื่อเป็นแหล่งอนุบาลสัตว์น้ำและศูนย์ศึกษาระบบนิเวศวิทยา โดยจัดซื้อต้นกล้ากว่า
3,000 ต้น เพื่อปลูก ร่วมกัน โดยพนักงานธนาคาร พันธมิตรจากสำนักงานเขตปทุมวัน
และสโมสรโรตารี่กรุงเทพสุวรรณภูมิ ณ ศูนย์ศึกษาธรรมชาติกองทัพบก จ.สมุทรปราการ

-   "แบ่งปันกันและกัน สร้างฝันให้น้องๆ" ระดมทุนเพื่อสังคมด้วยความร่วมมือกับผู้ประกอบการ
    SME จัดกิจกรรมแรลลี่ นำรายได้สร้างห้องน้ำใหม่ให้แก่นักเรียน รร.เทศบาลบ้านตะเกียบ
    จ.ประจวบคีรีขันธ์ รวมทั้งร่วมกับลูกค้าและสื่อมวลชนทาสีรั้วโรงเรียนเพื่อต่อยอด ความสัมพันธ์

-   "กิจกรรมบริจาคโลหิต ประจำปี 2555"

ร่วมกับสภากาชาดไทย เชิญชวนเพื่อนพนักงานและบุคคลทั่วไปร่วมใจบริจาคโลหิต
โดยธนาคารจัดอย่างต่อเนื่องรวม 3 ครั้ง มี ยอดผู้บริจาคโลหิตรวมกว่า 953 คน

-   โครงการชุดหนังสือ Library Kits เพื่อฟื้นฟูโรงเรียนที่ประสบอุทกภัยในพื้นที่ภาคใต้

ร่วมมือกับสโมสรโรตารี่กรุงเทพใต้
โดยจัดชุดหนังสือเสริมความรู้เพื่อห้องสมุดสำหรับนักเรียนระดับประถมศึกษา ภายใต้
คำแนะนำจากห้องสมุดสถาบันบัณฑิตบริหารธุรกิจศศินทร์ แห่งจุฬาลงกรณ์มหาวิทยาลัย
เพื่อมอบให้แก่โรงเรียน 25 แห่งที่ได้รับ ความเสียหาย

-   โครงการศูนย์การเรียนรู้คอมพิวเตอร์ชุมชน
    และการปรับปรุงห้องสมุดเพื่อส่งเสริมนิสัยรักการอ่าน

  ร่วมกับ มูลนิธิซีไอเอ็มบี เล็งเห็นความสำคัญด้านการศึกษา
  และการพัฒนาศักยภาพเด็กนักเรียนในพื้นที่ห่างไกลที่ขาดโอกาสในการเรียนคอมพิวเตอร์
  โดยเฉพาะการเข้าถึงแหล่งความรู้ทางอินเตอร์เน็ต
  ซึ่งจะมีความสำคัญอย่างยิ่งในการต่อยอดทางการศึกษาค้นคว้าด้วยตนเอง นอกจากนี้
  ยังเป็นการสนับสนุนการจัดการการศึกษาสำหรับนักเรียนพิการที่มีปัญหาการเรียนรู้ (LD)
  ให้ได้รับโอกาสทางการศึกษาเท่าเทียมกับเด็กปกติ
  โดยธนาคารได้รับความร่วมมือจากศูนย์ธุรกิจและสาขาในพื้นที่ รวมถึงกลุ่มพันธมิตรได้แก่ บริษัท
  มีเดียแอสโซซิเอ็ตเต็ด จำกัด สำนักพิมพ์แจ่มใส และลูกค้าของธนาคาร คือ
  บริษัทในเครือเทพนคร กรุ๊ป ตลอดจนกลุ่มสื่อมวลชนและพนักงาน ร่วมกันดำเนินโครงการ
  นับเป็นมิติสำคัญของความร่วมมือจากทุกภาคส่วน โดยในปี 2555
  ธนาคารได้ส่งมอบโครงการต่างๆ รวม 6 โครงการ ดังนี้

-   โครงการศูนย์การเรียนรู้คอมพิวเตอร์สำหรับนักเรียนกศน. และชุมชนห้วยขวาง Community
    Knowledge Base Club

-   โครงการศูนย์การเรียนรู้คอมพิวเตอร์ชุมชน โรงเรียนชุมชนบ้านหนองฮี อ. หนองฮี
    จ.ร้อยเอ็ด

-   โครงการศูนย์การเรียนรู้คอมพิวเตอร์ชุมชน โรงเรียนบ้านพลกรัง อ. เมือง จ.นครราชสีมา

-   โครงการปรับปรุง จัดหาสื่อและหนังสือห้องสมุด และแหล่งสืบค้นทางอินเตอร์เน็ต
    โรงเรียนวิรุณเทพ อ.ฝาง จ.เชียงใหม่

-   โครงการ “พัฒนาระบบเทคโนโลยีสารสนเทศการสื่อสาร” โรงเรียนบ้านเป้าวิทยาคาร
    อ.แม่แตง จ.เชียงใหม่

-   โครงการปรับปรุงภูมิทัศน์ห้องสมุดเพื่อส่งเสริมนิสัยรักการอ่านและศูนย์คอมพิวเตอร์ชุมชน
    โรงเรียนชุมชนบ้านโนนกุ่มมิตรภาพที่ 210 อ.สีคิ้ว จ.นครราชสีมา

-   โครงการตรวจสุขภาพชุมชนตลาดไท

เดินหน้าสานต่อกิจกรรม โดยร่วมกับตลาดไท จัดโครงการตรวจสุขภาพฟรีชุมชนตลาดไท
ด้วยโปรแกรมตรวจสุขภาพแบบ ครบวงจร
จากโรงพยาบาลวิภารามให้แก่พ่อค้าแม่ค้าในตลาดไทโดยเฉพาะผู้สูงอายุรวม 400 คน

-   โครงการไถ่ชีวิต โค-กระบือ ณ วัดยานนาวา กรุงเทพฯ

    ร่วมกับวัดยานนาวา และกรมปศุสัตว์ จัดโครงการไถ่ชีวิตโค-กระบือ ทุกวันเสาร์แรกของเดือน
    รับบริจาคเงินเพื่อนำไปจัดซื้อ โค-กระบือจากโรงฆ่าสัตว์
    มอบต่อกรมปศุสัตว์ภายใต้โครงการ"ธนาคารโคกระบือเพื่อเกษตรกร ตามพระราชดำริของ
    พระบาทสมเด็จพระเจ้าอยู่หัว (ธคก.)"
    โดยธนาคารและบริษัทในเครือได้ร่วมกันเป็นเจ้าภาพเมื่อวันที่ 1 กันยายน 2555 มียอด
    บริจาคจากลูกค้า พนักงาน และผู้มีจิตศรัทธารวมกว่า 2.09 ล้านบาท

-   โครงการ “ติดปีกเติมฝัน สร้างสรรค์ศิลปะเด็ก”

    ร่วมกับมูลนิธิศุภนิมิตแห่งประเทศไทย และสำนักงานเขตปทุมวัน จัดโครงการศิลปะสำหรับเด็ก
    โดยใช้ชื่อโครงการว่า “ติดปีก เติมฝัน สร้างสรรค์ศิลปะเด็ก” (Fly High Imagination
    Art for Children) จัดอบรมเทคนิคการวาดภาพและระบายสีให้แก่ เด็กๆ
    ที่มาจากโรงเรียนประถมศึกษาในสังกัดกรุงเทพฯ จำนวน 8 โรงเรียน รวมถึงน้องๆ
    จากศูนย์เยาวชนบ่อนไก่กว่า 100
    คนที่ขาดโอกาสและทุนทรัพย์ในการเสริมสร้างการเรียนทางด้านศิลปะพร้อมจัดประกวดวาดภาพเพื่อชิงทุนการศึกษา

-   กิจกรรมออกกำลังกายด้วยผ้าขาวม้า

ร่วมกับมูลนิธิหมอชาวบ้าน
จัดโครงการสร้างเสริมสุขภาพโดยมีกลุ่มเป้าหมายเป็นผู้สูงอายุในชุมชนเมืองกว่า 1,000 คน พร้อม
อบรมการป้องกันตนเองในหัวข้อ “ออกกำลังกายด้วยผ้าขาวม้า” โดยวันพ่อแห่งชาติปีนี้
ธนาคารได้เชิญผู้สูงอายุจากพื้นที่ใน กรุงเทพฯ หลายแห่ง และสมาชิกจาก CIMB Thai Facebook
Fanpage เข้าร่วมกิจกรรม “วันพ่อปีนี้ ชวนพ่อมาฟิตกับผ้าขาวม้า” ณ อาคารลุมพินีสถาน สวนลุมพินี
เมื่อวันที่ 1 ธันวาคม 2555

-   กิจกรรมทำบุญตักบาตรเฉลิมพระเกียรติ 85
    พรรษาพระบาทสมเด็จพระเจ้าอยู่หัวภูมิพลอดุลยเดชมหาราช

ร่วมกับสำนักงานเขตปทุมวัน เชิญชวนผู้ประกอบการ พ่อค้า แม่ค้า ในซอยหลังสวน
พร้อมด้วยพนักงานธนาคารร่วมตักบาตร พระสงฆ์ 86 รูป
เพื่อถวายเป็นพระราชกุศลแด่พระบาทสมเด็จพระเจ้าอยู่หัวในวโรกาสเฉลิมพระเกียรติพระชนมายุ
85 พรรษา อีกทั้งยังเป็นการทำนุบำรุงพระพุทธศาสนาสืบไป